section_heading: Zašto je Steinerova slika „Kiša“ remek djelo?
paragraph_text: Premda se rodio u dobrostojećoj trgovačkoj obitelji, život Milana Steinera od najranijeg je djetinjstva bio preplavljen patnjom. Kao beba, ispao je dadilji iz ruku, i zadobio trajne ozljede. Dalje, u sedmoj godini obolio je od tuberkuloze i odstranjeno mu je jedno plućno krilo, čime je naglo presječen normalan razvoj: tijelo mu se deformiralo, ostao je vrlo nizak i zadobio grbu, što je lako uočiti na njegovim brojnim sačuvanim autoportretima.